text: Havfrue mistede sit hoved - og fik det sat på igen
  26 august 2018 kl. 16.36
  Kunstneren bag den omdiskuterede havfrue i Slotssøen i Kolding har nu fået hovedet til samme tilbage.
  Hovedet har været væk siden onsdag. Havfruen har vakt en del furore på grund af sin alternative kropsbygning. Onsdag nat forsvandt en ukendt gerningsmand med hovedet.
  Men så fik kunstneren, Erik Valter, et tip. Det skriver JydskeVestkysten.
  - Jeg fik et screenshot fra Instagram. En ung mand havde taget et billede af hovedet, fortæller han til avisen.
  Ad omveje fandt Erik Valter en anden ung mand, der havde hovedet. Han aftalte at mødes med ham et øde sted i Kolding.
  - Der var ikke en sjæl derude, men pludselig kom der en gammel øse kørende. En ung mand sprang ud, og jeg spurgte ham helt stilfærdigt, om han kendte noget til hovedet. Det gjorde han, og han gik om bagved bilen og tog en sort sæk. Her lå hovedet i, siger Erik Valter.
  Erik Valter havde lovet frit lejde og en flaske Gammel Dansk som dusør. Kunstneren kunne dog beholde sin flaske, da den unge mand ikke drikker. Han fik i stedet en original Erik Valter-figur.
  
  - Du er smuk, som du er
  Ifølge kunstneren er havfruen et opgør med det, han kalder "perfekthedskulturen".
  - Vi skal ikke alle sammen være helt åleslanke eller modelagtige - eller unge for den sags skyld. Du er smuk i dig selv, som du er. Det er budskabet, siger han til TV SYD.
  Hovedet kom tilbage på kroppen mandag, som du kan se i videoen øverst i artiklen.
  